section_heading: Vojna karijera
paragraph_text: Od listopada 1901. zapovijeda satnijom u 18. dragunskoj pukovniji, nakon čega od rujna 1903. služi u Glavnom stožeru u Berlinu. U Glavnom stožeru služi manje od mjesec dana jer je u listopadu premješten na službu u stožer XVI. korpusa gdje služi do ožujka 1904. kada prelazi na službu u VII. korpus kojim je zapovijedao Moritz von Bissing. Od travnja 1906. nalazi se na službi u stožeru 20. pješačke divizije da bi od kolovoza 1908. služio u stožeru III. vojnog okruga. U međuvremenu je, u siječnju 1907., promaknut u čin bojnika. U ožujku 1911. premješten je na službu u stožer Glavne inspekcije vojnog transporta gdje služi do veljače 1912. kada je ponovno premješten u Glavni stožer u Berlinu. U travnju 1912. postaje zapovjednikom 14. dragunske pukovnije sa sjedištem u Colmaru kojom zapovijeda sve do početka Prvog svjetskog rata.